Man weer vas oor ‘moetie-moord’Alta Maree. (Foto: Verskaf) ŉ Man wat daarvan verdink word dat hy sy werkgewer in Witbank, Mpumalanga, vir moetie-doeleindes vermoor het, is weer in hegtenis geneem nadat hy langer as ŉ jaar op die vlug was. Sers. Khomotso Maluleke, woordvoerder van die polisie, sê Dennis Sipho Motubatse is Maandag omstreeks 08:30 in Vosman vasgetrek nadat die polisie ŉ wenk ontvang het. Motubatse was langer as ŉ jaar op vrye voet nadat hy in Maart verlede jaar vir die eerste keer in hegtenis geneem is in verband met die moord op Alta Maree (64). Hy het kort daarna in ŉ hof in Witbank verskyn waar hy op borgtog vrygelaat en die saak uitgestel is. Daarna was Motubatse egter skoonveld. Motubatse is destyds saam met twee ander verdagtes in hegtenis geneem. Een van sy medebeskuldigdes het sedertdien in aanhouding gesterf. Die polisie het nie die oorsaak van sy dood bekendgemaak nie en slegs gesê die verdagte het in die aanhoudingselle inmekaargesak. Dennis Sipho Motubatse. (Foto: SAPD) Motubatse het vir Maree gewerk toe sy op 25 Februarie verlede jaar verdwyn het. ŉ Buurman het destyds onraad vermoed toe hy nie Maree by haar huis opgemerk het soos gewoonlik nie en het gaan ondersoek instel. Maree se huis was geplunder en selfs die matte van die huis was uitgeruk. Daar was egter geen teken van haar nie en ŉ vermistepersoon-saak is aanhangig gemaak. “Die polisie se ondersoek het hulle na Motubatse gelei wat vir die vrou gewerk het toe sy verdwyn het. Hy is ondervra en het uiteindelik die polisie tot by die plek gelei waar menslike oorskot, glo van die vrou, gevind is,” het Maluleke gesê. Die liggaamsdele is in ŉ veld langs die R555 buite Clewer gevind. Verskeie liggaamsdele was vermis. Dina Hennings, een van Maree se susters, het verlede jaar aan Maroela Media gesê die liggaam was onherkenbaar uitmekaargesny. Brig. Leonard Hlathi, woordvoerder van die polisie, het verlede jaar gesê een van die verdagtes wat in hegtenis geneem is, is ŉ sangoma en daar word vermoed dat Maree vir moetie-doeleindes vermoor is.